पश्चिम भारत में मजबूत हो सकता है निम्न दबाव का क्षेत्र, गुजरात-महाराष्ट्र में भारी वर्षा की संभावना: IMD
चक्रवात गुलाब 26 सितंबर को ओड़िशा एवं आंध्र प्रदेश तट से टकराया था। उसके बाद वह कमजोर होने लगा लेकिन उसके प्रभाव से तेलंगाना, छत्तीसगढ़, महाराष्ट्र के विदर्भ क्षेत्र में काफी वर्षा हुई।
नयी दिल्ली: पूर्व तट और मध्य भारत में भीषण वर्षा कराने के बाद चक्रवात गुलाब मंगलवार को कमजोर पड़ गया, लेकिन पश्चिमी तट पर पहुंचने के बाद उसके फिर मजबूत होने के आसार हैं। भारतीय मौसम विज्ञान विभाग (आईएमडी) ने यह जानकारी दी। आईएमडी के चक्रवात चेतावनी संभाग ने बताया कि दक्षिण पश्चिम विदर्भ और आसपास के क्षेत्र से यह दबाव पश्चिम-उत्तर पश्चिम दिशा की ओर बढ़ा एवं मंगलवार को बहुत ही कमजोर हो गया। अगले 24 घंटे में क्रमिक रूप से उसके और उत्तर पश्चिम की ओर बढ़ने एवं कमजोर होने की संभावना है। आईएमडी ने कहा, ‘‘यह प्रणाली 30 सितंबर को उत्तरपूर्व अरब सागर एवं निकटवर्ती गुजरात के समीप उभरने की संभावना है और ऐसा अनुमान है कि उत्तरपूर्व अरब सागर पर 24 घंटे के दौरान यह मजबूत हो सकता है। ’’ उसने कहा कि इस प्रणाली के बाकी हिस्से के उत्तरी अरब सागर में उभरने तथा मजबूत होने की उसकी संभावना पर कड़ी नजर रखी जा रही है। चक्रवात गुलाब 26 सितंबर को ओड़िशा एवं आंध्र प्रदेश तट से टकराया था। उसके बाद वह कमजोर होने लगा लेकिन उसके प्रभाव से तेलंगाना, छत्तीसगढ़, महाराष्ट्र के विदर्भ क्षेत्र में काफी वर्षा हुई। आईएमडी ने अगले दो दिनों के दौरान गुजरात, उत्तरी कोंकण, उत्तर-मध्य महाराष्ट्र एवं मराठवाड़ा में भारी वर्षा का अनुमान लगाया है। उसका यह भी कहना है कि पश्चिम बंगाल में गंगा के मैदान, ओड़िशा, झारखंड में भी अगले दो दिनों के दौरान वर्षा हो सकती है। ये भी पढ़ें